
Vizuális stimuláció agykérgi reprezentációjának vizsgálata viselkedési protokollok és háromdimenziós két-foton mikroszkópos képalkotás segítségével

A látás kulcsfontosságú érzékszervi folyamat, amely alapvető szerepet játszik a környezetünkkel való interakcióban és a túlélésben. Az agyunkban megvalósuló vizuális agykérgi reprezentáció felelős a látott információk feldolgozásáért, azonban ennek pontos mechanizmusai még mindig nem teljesen ismertek. A hallucináció-szerű érzet (HALIP) egy modern koncepció, amely a pszichózisban átélt tünetek, hallucinációk transzlációs modelljeként szolgálhat, mivel feltételezhető, hogy azokkal közös neuronális mechanizmusokra vezethető vissza.
Kísérleteim során az elsődleges látókéreg működését vizsgáltam vizuális stimulációt alkalmazó viselkedési protokoll, háromdimenziós két-foton mikroszkópos képalkotás és genetikai eszközök segítségével. Egy modern viselkedési protokollt teszteltem egereken, amelyben változó transzparenciájú vizuális inger detektálása zajlott fekete háttér előtt. A modellállat számára a protokoll kihívásait a döntési bizonytalanság és a változó jutalmazási idő jelentette.
Az általam alkalmazott háromdimenziós két-foton mikroszkópos képalkotás lehetővé teszi az élő sejtek és az agyi struktúrák nagy felbontású vizsgálatát. Ezen képalkotási technika és a viselkedési modellek kombinálásával képesek lehetünk feltérképezni összetettebb neuronális populációk működését.
A legújabb kutatások megmutatták, hogy hang alapú hallucináció-szerű érzetek kiváltásával képesek vagyunk nem fajspecifikusan modellezni a tévképzetek kóros folyamatait az agyban. Munkám során sikerült elsőként kiváltani vizuális hallucináció-szerű érzetek egér modellállatban. Ennek a technikai áttörésnek köszönhetően képesek voltunk hamis percepciókat előidézni a kísérleti állatokban.
Az eredmények azt mutatják, hogy a vizuális stimuláció alkalmazásával lehetőség nyílik a hallucináció-szerű érzetek vizsgálatára, valamint a pszichózis mechanizmusainak modellezésére. Olyan modellt alkottunk, amely nemcsak az alapkutatásban alkalmazható, hanem klinikai és farmakológiai kutatásokban is hasznosítható. Ez a modell lehetőséget nyújt új terápiás megközelítések kidolgozására olyan pszichózissal járó betegségek esetében, mint például a skizofrénia, továbbá hozzájárulhat a látási percepció és a neurális hálózatokban rejlő alapvető folyamatok jobb megértéséhez is.
 



